Mandag eftermiddag blev faren til de to nordjyske piger afhørt med hjælp fra en dansk tolk. Det skriver den tyske avis Berliner Morgenpost. Tysk politi afhørte den 40-årige far for at få klarhed over, hvad der er gået forud for den bilbrand, der fredag kostede 9-årige Line Sofie Rudgaard og 10-årige Marlene Marie Rudgaard livet. Ifølge den tyske avis var faren dog for svag til at kunne give nogle brugbare svar, og politiet vil derfor forsøge igen i løbet af tirsdag. Tirsdag skulle der også komme svar på de toksikologiske undersøgelser, der kan afsløre, om pigerne var blevet bedøvet inden branden. De to pigers far er i øjeblikket indlagt på brandsårsklinikken Marzahn i Berlin med 2. og 3. gradsforbrændinger.

Referat:
Tysk politi har for første gang afhørt faren til to nordjyske piger, der fredag mistede livet i Berlin.